
PËR DISA SHTESA DHE NDRYSHIME në VENDIMIN NR.1707, datë 29.12.2008 të KëSHILLIT të MINISTRAVE “PËR MiRATIMIN E RREGULLORES për LëSHIMIN E PATENTAVE për SHPIKJET DHE MODELET E PëRDORIMIT” 

Në mbështetje të nenit 100 të Kushtetutës dhe të nenit 202 të ligjit nr.9947, datë 7.7.2008 “Për pronësinë industriale”, me propozimin e Ministrit të Ekonomisë, Tregtisë dhe Energjetikës, Këshilli i Ministrave 

VENDOSI: 

Në tekstin “Rregullore për lëshimin e patentave për shpikjet dhe modelet e përdorimit”, që i bashkëlidhet vendimit nr.1707, datë 29.12.2008 të Këshillit të Ministrave, bëhen këto ndryshime dhe shtesa: 
1. Në kreun I “Dispozita të përgjithshme”, bëhen shtesat dhe ndryshimet e mëposhtme: 
a) Pas nënpikës 3.3 të pikës 3 “Parime të përgjithshme”, shtohen pikat 3.4 dhe 3.5, me këtë përmbajtje: 
“3.4 DPPM-ja regjistron, në regjistrin e patentave, përfaqësuesin e autorizuar, i cili është caktuar si përfaqësues nga aplikanti ose pronari i patentës me anë të një autorizimi të përgjithshëm, që i jep përfaqësuesit të drejtën të përfaqësojë aplikantin ose pronarin e patentës në të gjitha procedurat e parashikuara nga ligji nr.9947, datë 7.7.2008 “Për pronësinë industriale”, dhe nga kjo rregullore, që përfshijnë procedurat për lëshimin e patentës dhe ndryshimet e mëvonshme në regjistrin e patentave. 
3.5 Aplikimet e paraqitura pranë DPPM-së nga një përfaqësues i autorizuar, i regjistruar si përfaqësues në regjistrin e patentave për një patentë të caktuar, nuk është e nevojshme të përmbajnë autorizim përfaqësimi. Kur aplikanti ose pronari i një patente e ka revokuar autorizimin e përfaqësimit të regjistruar pranë DPPM-së, ai duhet të depozitojë pranë DPPM-së autorizimin për përfaqësuesin e ri, i cili regjistrohet në regjistrin e patentave sipas parashikimeve të pikës 3.4 të këtij kreu.”. 
2. Në kreun VIII “E drejta për prioritet”, bëhen shtesat dhe ndryshimet e mëposhtme: 
a) Nënpika 1.5 e pikës 1 “Depozitimi i dokumentit të prioritetit”, shfuqizohet. 
b) Pas pikës 1 të kreut VIII shtohet pika 2, me këtë përmbajtje: 
“2. Deklarimi i prioritetit 
2.1 Deklarimi i prioritetit, i përmendur në nenin 24, paragrafi 1, paraqitet me depozitimin e kërkesës për patentë dhe duhet të përmbajë datën dhe numrin e aplikimit të mëparshëm, si dhe shtetin palë në Konventën e Parisit ose anëtar në Organizatën Botërore të Tregtisë, ku është bërë aplikimi i mëparshëm. Në rastin kur prioriteti kërkohet në bazë të paraqitjes në një ekspozitë ndërkombëtare, deklarata duhet të përmbajë datën e paraqitjes në ekspozitë dhe emërtimin e ekspozitës. 
2.2 Kërkuesi mund të korrigjojë deklaratën e prioritetit brenda gjashtëmbëdhjetë muajve nga data e prioritetit më të parë të pretenduar, ose, nëse korrigjimi do të shkaktonte një ndryshim në datën e prioritetit më të parë të pretenduar, brenda gjashtëmbëdhjetë muajve nga data e korrigjuar e prioritetit më të parë, cilado periudhë gjashtëmbëdhjetëmujore të mbarojë më parë, me kusht që një korrigjim i tillë të paraqitet para mbarimit të katër muajve nga data e depozitimit të dhënë të kërkesës për patentë. 
2.3 Deklarata e prioritetit nuk mund të bëhet ose të korrigjohet pas depozitimit të kërkesës për publikim të parakohshëm.”. 
3. Pas pikës 3 të kreut X “Publikimi i aplikimeve për patentë dhe i patentave”, shtohet pika 4, me këtë përmbajtje: 
“4. Publikimi i patentave të pavlefshme 
4.1 DPPM-ja publikon të dhënat për patentat e bëra të pavlefshme për shkak të mospagimit të tarifës së ripërtëritjes, ose kur pavlefshmëria e patentës është vendosur me vendim gjykate, si dhe në çdo rast tjetër pavlefshmërie parashikuar nga ligji dhe nga kjo rregullore.”. 
4. Në kreun XII, “Rivendosja e të drejtave”, bëhen shtesat dhe ndryshimet e mëposhtme: 
a) në pikën 1, “Paraqitja e kërkesës”, bëhen këto ndryshime: 
i) në nënpikën 1.1, shprehja “...brenda një muaji nga data e marrjes së njoftimit për refuzimin e aplikimit për patentë ose të ndonjë aplikimi tjetër…” zëvendësohet me “...brenda dy muajve nga mënjanimi i shkakut të mosrespektimit të afatit, por jo më vonë se 1 (një) vit nga mbarimi i afatit të parespektuar...”. 
ii) në nënpikën 1.2, shprehja “...në çdo kohë...” zëvendësohet me “...brenda 2 (dy) muajve nga data e mbarimit të shkakut pengues ose brenda 6 (gjashtë) muajve nga data e mbarimit të periudhës shtesë për pagesën e tarifës së ripërtëritjes, parashikuar nga pika 3 e nenit 41 të ligjit, cilado nga periudhat e mësipërme mbaron më herët...”. 
iii) Pas pikës 1.2 shtohet pika 1.3, me këtë përmbajtje: 
“1.3 Kur një kopje e aplikimit më të hershëm, të kërkuar sipas pikës 2 të nenit 24 të ligjit, nuk është depozituar pranë DPPM-së brenda afatit kohor të caktuar, aplikanti ka të drejtë të kërkojë rivendosjen e të drejtës prioritare nëse:
a) deklarata për prioritet është paraqitur pranë DPPM-së në përputhje me kërkesat e pikës 2.1, të kreut VIII, të kësaj rregulloreje; 
b) kërkesa për rivendosje, së bashku me kopjen e aplikimit më të hershëm, është depozituar pranë DPPM-së brenda 1 (një) muaji nga data e mbarimit të afatit të parashikuar nga pika 2 e nenit 24, të ligjit.”. 
b) Pas nënpikës 2.3 të pikës 2 “Shqyrtimi i kërkesës nga DPPM-ja”, shtohet nënpika 2.4, me këtë përmbajtje: 
“2.4 Vendimi i DPPM-së për refuzimin e rivendosjes në afat mund të apelohet në Bordin e Apelit të DPPM-së brenda 2 (dy) muajve nga data e marrjes njoftim.”. 
5. Në kreun XVI, “Ripërtëritja e patentës”, bëhen shtesat dhe ndryshimet e mëposhtme: 
a) Shkronja “b” e nënpikës 1.1 të pikës 1 “Paraqitja e kërkesës”, ndryshohet, si më poshtë vijon: 
“b) autorizimin e përfaqësimit për ripërtëritjen e patentës, kur paraqitësi i kërkesës nuk është i regjistruar në regjistrin e patentave si përfaqësues i autorizuar i pronarit të patentës për patentën që kërkohet të ripërtërihet.”. 
b) në pikën 2 “Kushtet që duhet të plotësojë kërkesa për ripërtëritje të patentës”, shtohen nënpikat 2.2 dhe 2.3, me këtë përmbajtje: 
“2.2 Kërkesa për ripërtëritjen e patentës dhe pagesa e tarifës së ripërtëritjes nuk mund të bëhet më parë se 12 (dymbëdhjetë) muaj që paraprijnë datën e fundit të afatit për kryerjen e pagesës së ripërtëritjes. 
2.3 Në rastet kur është vendosur rivendosja e së drejtës për një patentë që është bërë e pavlefshme për shkak të mospagimit brenda afatit të tarifës së ripërtëritjes, pagesa e tarifave të ripërtëritjes për vitet e papaguara do të bëhet jo më vonë se 3 (tre) muaj nga data e marrjes së njoftimit për rivendosjen e të drejtës.”. 
c) Pika 3 “Shqyrtimi i kërkesës nga DPPM-ja” ndryshohet, si më poshtë vijon: 
“3. Shqyrtimi i kërkesës nga DPPM-ja 
3.1. DPPM-ja shqyrton kërkesën për ripërtëritjen e patentës dhe, në rast se ka të meta që kanë të bëjnë me pagesën e tarifës së ripërtëritjes, njofton aplikantin të bëjë plotësimet e nevojshme brenda periudhës gjashtëmujore pas datës së fundit të muajit të datës së depozitimit, kundrejt pagesës së një tarife shtesë, në të kundërt ajo refuzon aplikimin për ripërtëritjen e patentës. 
3.2. Nëse të metat e kërkesës për ripërtëritje janë të tilla që nuk lejojnë të kuptohet se cila patentë kërkohet të ripërtërihet, DPPM-ja njofton aplikantin të bëjë plotësimet e nevojshme brenda 3 (tre) muajve nga data e njoftimit, në të kundërt ajo refuzon kërkesën. 
3.3. Kur kërkesa për ripërtëritjen e patentës është paraqitur nga një person i paautorizuar nga pronari i patentës, DPPM-ja e ripërtërin patentën dhe bën shënimin për ripërtëritjen e saj në regjistrin e patentave, por nuk i lëshon paraqitësit të kërkesës njoftim për ripërtëritjen e patentës. 
3.4. Kur për një patentë janë paraqitur disa kërkesa për ripërtëritje, ripërtëritja e patentës bëhet në bazë të kërkesës që është paraqitur e para dhe DPPM-ja nuk merr në shqyrtim kërkesat e mëvonshme. Kur kërkesa e mëvonshme për ripërtëritje paraqitet nga përfaqësuesi i autorizuar i patentës, DPPM-ja e njofton atë për statusin aktual të patentës.
3.5. Nëse tarifa e ripërtëritjes nuk është paguar brenda afatit të parashikuar në pikat 2 dhe 3, të nenit 41 të ligjit, patenta konsiderohet se ka mbaruar në ditën që tarifa e ripërtëritjes ishte për t’u paguar dhe DPPM-ja njofton pronarin ose përfaqësuesin e autorizuar, të regjistruar në regjistrin e patentave, për skadimin e patentës.”. 
ç) Në nënpikën 4.1, të pikës 4 “Ripërtëritja e patentave të licencuara”, pas shprehjes “DPPM-ja njofton të licencuarin...”, shtohen fjalët “..., jo më vonë se 8 (tetë) javë para mbarimit të afatit për pagesën e ripërtëritjes,…”. 
6. Në kreun XVII “Dorëheqja nga patenta dhe ndryshimet në një patentë”, bëhen ndryshimet dhe shtesat e mëposhtme: 
a) Në pikën 1, titulli “Paraqitja e kërkesës” zëvendësohet me “Paraqitja e kërkesës për regjistrimin e dorëheqjes nga patenta”. 
b) Në pikën 2, nënpikat 2.3 dhe 2.4 shfuqizohen. 
c) Pas pikës 2 shtohen pikat 3, 4 dhe 5, me këtë përmbajtje: 
“3. Paraqitja e kërkesës për regjistrimin, në regjistrin e patentave, të ndryshimeve në pretendimet e një patente 
3.1. Pronari i një patente mund të kërkojë regjistrimin, në regjistrin e patentave, të ndryshimeve në pretendimet e një patente, kur këto ndryshime janë rezultat i një procedure të parashikuar nga pika 3 e nenit 82 të ligjit, brenda afatit të parashikuar në këtë nen. Kërkesa për ndryshimin e pretendimeve përbëhet nga: 
a) formulari FP7, i nënshkruar nga pronari i patentës ose përfaqësuesi i tij; 
b) autorizimi i përfaqësimit, nëse kërkesa paraqitet nga përfaqësuesi i pronarit të patentës; 
c) dokumenti i pagesës së tarifës së publikimit, parashikuar nga pika 3, e nenit 82 të ligjit; 
ç) pretendimet e ndryshuara, të përkthyera në gjuhën shqipe e të noterizuara në formë shkresore dhe elektronike. 
d) vendimi për ripërtëritjen e patentës me pretendime të ndryshuara. 
4. Shqyrtimi i kërkesës për ndryshimin e pretendimeve të patentës 
4.1. DPPM-ja shqyrton kërkesën për regjistrimin, në regjistrin e patentave, të ndryshimeve në pretendimet e një patente, nëse është në përputhje me parashikimet e pikës 3 të këtij kreu dhe, në rast se ka të meta, njofton aplikantin të bëjë plotësimet e nevojshme brenda 3 (tre) muajve nga data e njoftimit, në të kundërt kërkesa refuzohet. 
4.2 Kur kërkesa për regjistrimin, në regjistrin e patentave, të ndryshimeve në pretendimet e një patente është në përputhje me parashikimet e pikës 3 të këtij kreu, DPPM-ja regjistron ndryshimet në pretendimet e patentës në regjistrin e patentave, njofton aplikantin dhe publikon ndryshimet në Buletinin e Pronësisë Industriale. 
5. Paraqitja dhe shqyrtimi i kërkesës për ndryshime në patentë 
5.1 Pronari i një patente mund të kërkojë, nëpërmjet një kërkese me shkrim depozituar pranë DPPM-së dhe kundrejt pagesës së tarifës përkatëse, bërjen e ndryshimeve në një patentë për korrigjimin e gabimeve apo pasaktësive formale të paqëllimshme, kur këto gabime janë bërë nga aplikanti në aplikimin për patentë dhe që nuk kanë të bëjnë me thelbin e patentës. DPPM-ja, pasi shqyrton kërkesën, njofton kërkuesin për vendimin e marrë dhe, kur e pranon kërkesën, publikon ndryshimet e patentës në Buletinin e Pronësisë Industriale.”. 
7. Në fund të nënpikës 5.1 të pikës 5 “Korrigjimi i gabimeve në dokumentet e lëshuara nga DPPM-ja”, të kreut XXII “Inspektimi i dosjes dhe dokumenteve të tjera që lëshon DPPM-ja lidhur me patentat”, shtohet fjalia me këtë përmbajtje: 
“Kur rilëshimi i aktit është i pamundur, DPPM-ja bën korrigjimin e gabimit në regjistrin e patentave dhe njofton, me shkrim, aplikantin ose pronarin e patentës për korrigjimin e bërë.”. 
Ky vendim hyn në fuqi pas botimit në Fletoren Zyrtare. 

KRYEMINISTRI 
Sali Berisha 
